

**Projektas**

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL INTEGRALIOS PAGALBOS ASMENS NAMUOSE PASLAUGŲ ORGANIZAVIMO IR TEIKIMO TVARKOS APRAŠO PATVIRTINIMO**

2024 m. vasario 15 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 6 straipsnio 12 punktu,   
33 straipsnio 3 dalies 5 punktu, Savivaldybės taryba n u s p r e n d ž i a:

1. Patvirtinti Integralios pagalbos asmens namuose paslaugų organizavimo ir teikimo tvarkos aprašą (pridedama).

2. Nustatyti socialinės globos asmens namuose, teikiant integralią pagalbą, paslaugos kainą vienam paslaugos gavėjui už 1 paslaugos valandą – 5,91 Eur.

3. Pripažinti netekusiu galios Panevėžio rajono savivaldybės tarybos 2016 m. lapkričio 17 d. sprendimą Nr. T-180 „Dėl Integralios pagalbos asmens namuose paslaugų organizavimo ir teikimo tvarkos aprašo patvirtinimo“ su vėlesniais pakeitimais.

Virginija Savickienė

2024-01-26

PATVIRTINTA

Panevėžio rajono savivaldybės tarybos

2024 m. vasario 15 d. sprendimu Nr. T-

**INTEGRALIOS PAGALBOS ASMENS NAMUOSE PASLAUGŲ ORGANIZAVIMO IR TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Integralios pagalbos asmens namuose paslaugų organizavimo ir teikimo tvarkos aprašas (toliau – Tvarkos aprašas) nustato integralios pagalbos (dienos socialinės globos ir slaugos) asmens namuose (toliau – Integrali pagalba) paslaugų gavėjus, paslaugų trukmę, integralios pagalbos organizavimo ir teikimo pagrindinius principus, integralios pagalbos paslaugų sąrašus, finansavimą.

2. Integralios pagalbos tikslas – sudaryti sąlygas asmeniui kuo ilgiau visavertiškai gyventi namuose, bendruomenėje, užtikrinti tinkamą socialinės globos ir slaugos paslaugų organizavimą ir teikimą, stiprinti asmens gebėjimus ir savarankiškumą, palaikyti socialinius ryšius su šeima, bendruomene.

3. Integralią pagalbą teikia Panevėžio rajono socialinių paslaugų centras (toliau – Centras). Centras atitinka socialinės globos normatyvus ir turi licenciją teikti bendrosios praktikos slaugos paslaugą.

4. Integralios pagalbos teikimą administruoja Socialinės paramos skyrius.

5. Integrali pagalba skiriama ir teikiama vadovaujantis šiais principais:

5.1. prieinamumo – Integrali pagalba skiriama ir teikiama taip, kad būtų užtikrintas šių paslaugų teikimo asmeniui prieinamumas – kuo arčiau jo gyvenamosios vietos (asmens namuose);

5.2. tinkamumo – turi būti užtikrinta Integralios pagalbos kokybė ir efektyvumas. Asmeniui skiriamos ir teikiamos tokios Integralios pagalbos paslaugos, kurios atitinka asmens interesus ir nustatytus poreikius;

5.3. bendradarbiavimo – Integralios pagalbos organizavimas ir teikimas turi būti pagrįstas įstaigų, teikiančių socialinės globos ir slaugos paslaugas, asmens sveikatos priežiūros įstaigų, Savivaldybės administracijos padalinių ir specialistų, šeimos, bendruomenės, visuomeninių organizacijų bendradarbiavimu ir tarpusavio pagalba, siekiant tinkamos, kokybiškos ir asmenims prieinamos integralios pagalbos;

5.4. kompleksiškumo – Integrali pagalba asmeniui turi būti nustatoma kompleksiškai, įvertinant asmens, jo šeimos galimybes ir derinant su kitomis socialinės paramos ir sveikatos apsaugos formomis;

5.5. saugumo – asmeniui, jo šeimai turi būti užtikrintas kvalifikuotas Integralios pagalbos teikimas ir saugus socialinių darbuotojų, socialinio darbuotojo padėjėjų, slaugytojų, slaugytojų padėjėjų, kineziterapeuto, masažisto darbas;

5.6. komandos – tai socialinio darbo ir slaugos specialistų susitelkimas tenkinti asmens poreikius, paslaugų prieinamumą, panaudojant savo profesines žinias ir įgūdžius bei dalijantis atsakomybe už suteiktas paslaugas.

**II SKYRIUS**

**INTEGRALIOS PAGALBOS SUDĖTIS**

6. Integrali pagalba susideda iš dvejų dalių:

6.1. dienos socialinė globa asmens namuose – tai visuma socialinių paslaugų, kuriomis asmeniui teikiama kompleksinė pagalba namuose dienos metu;

6.2. slauga asmens namuose – tai asmens sveikatos priežiūros paslaugos, teikiamos asmeniui namuose, siekiant užtikrinti paslaugų prieinamumą ir tęstinumą, tenkinant asmens slaugos poreikius namų sąlygomis.

**III SKYRIUS**

**INTEGRALIOS PAGALBOS GAVĖJAI**

7. Integralios pagalbos gavėjai – deklaravę gyvenamąją vietą ar įtraukti į gyvenamosios vietos nedeklaravusių asmenų apskaitą ir faktiškai gyvenantys Panevėžio rajono savivaldybėje vaikai su negalia, asmenys su negalia, kuriems teisės aktų nustatyta tvarka nustatytas visiškas ar dalinis nesavarankiškumas ir individualios pagalbos teikimo išlaidų kompensacijos poreikis ir kuriems nėra būtina institucinė socialinė globa, ir jų šeimos.

8. Integralios pagalbos paslaugos neteikiamos asmenims, jeigu:

8.1. asmens pageidavimai prieštarauja įstatymams, saugos darbe reikalavimams ir (ar) kitoms šių paslaugų teikimo sąlygoms;

8.2. įtariama, kad asmuo ar kartu su juo gyvenantys asmenys gali sirgti užkrečiama liga. Šiuo atveju paslaugos skiriamos tik tada, kai yra pateikiama gydytojų išvada, kad asmuo nekelia pavojaus tiesioginiams paslaugų teikėjams (socialinio darbuotojo padėjėjui, slaugytojo padėjėjui) užsikrėsti;

8.3. asmuo ar kartu su juo gyvenantys asmenys serga psichikos liga. Šiuo atveju paslaugos skiriamos tik tada, jeigu pateikiama gydytojų išvada, kad asmuo serga nesunkia psichikos liga ir nekelia pavojaus tiesioginiams paslaugų teikėjams;

8.4. asmuo ar kartu su juo gyvenantys asmenys turi priklausomybę nuo alkoholio, narkotikų ar kitų, psichiką veikiančių, medžiagų;

8.5. asmens namuose visiškai nesudarytos sąlygos Integralios pagalbos paslaugoms teikti (asmuo ar kartu su juo gyvenantys asmenys priskirtini socialinės rizikos asmenų grupei, asmens namuose nuolat girtaujama, smurtaujama ir iškyla grėsmė paslaugų teikėjų saugumui, namuose antisanitarinės sąlygos ir pan.).

**IV SKYRIUS**

**INTEGRALIOS PAGALBOS PASLAUGŲ TRUKMĖ**

9. Integralios pagalbos namuose trukmė:

9.1. dienos socialinė globa teikiama iki 3 valandų per parą, iki 5 dienų per savaitę asmens namuose. Iki 8 valandų per parą iki 5 dienų per savaitę, jei asmuo įrašytas į eilę ilgalaikės / trumpalaikės socialinės globos paslaugoms gauti, bet ne ilgiau nei 90 dienų (nepertraukiamai) per kalendorinius metus. Valandų poreikį nustato socialinis darbuotojas apsilankymo pas asmenį namuose metu suderinęs su pageidaujančiu gauti paslaugas asmeniu (jo globėju, rūpintoju arba asmeniui atstovaujančiu suaugusiu šeimos nariu);

9.2. slaugos paslaugos teikimo trukmę nustato slaugytojas pirmo apsilankymo pas asmenį namuose metu suderinęs su pageidaujančiu gauti paslaugas asmeniu (jo globėju, rūpintoju arba asmeniui atstovaujančiu suaugusiu šeimos nariu), bet ne ilgiau kaip 2 valandos per parą, 5 kartus per savaitę.

10. Jeigu asmeniui Integralios pagalbos paslaugų nepakanka arba susidarius krizinei situacijai (pablogėjus asmens sveikatos būklei, atsiradus ekstremalioms aplinkybėms šeimoje ir pan.), asmuo (globėjas, rūpintojas arba asmeniui atstovaujantis suaugęs šeimos narys) gali kreiptis dėl nukreipimo į slaugos ligoninę ar ilgalaikės (trumpalaikės) socialinės globos institucijoje skyrimo.

**V SKYRIUS**

**INTEGRALIOS PAGALBOS ORGANIZAVIMAS IR TEIKIMAS**

11. Asmens socialinių paslaugų poreikį nustato socialiniai darbuotojai, paskirti Savivaldybės mero nustatyta tvarka.

12. Dėl Integralios pagalbos paslaugų gavimo asmuo (jo globėjas, rūpintojas arba asmeniui atstovaujantis suaugęs šeimos narys) raštu kreipiasi į Panevėžio rajono savivaldybės administracijos deklaruotos gyvenamosios vietos seniūniją, užpildo prašymą-paraišką socialinėms paslaugoms gauti (forma SP-8), patvirtintą Lietuvos Respublikos socialinės apsaugos ir darbo ministro įsakymu, ir pateikia šiuos dokumentus:

12.1. asmens tapatybę patvirtinantį dokumentą;

12.2. asmens su negalia (iki 2023 m. gruodžio 31 d. išduoto neįgaliojo) pažymėjimo kopiją;

12.3. pažymos apie nustatytą individualios pagalbos teikimo išlaidų kompensacijos (iki 2023 m. gruodžio 31 d. nustatytą specialųjį nuolatinės slaugos ar nuolatinės priežiūros (pagalbos) poreikį, išduotos Asmenų su negalia teisių apsaugos agentūros prie Lietuvos Respublikos socialinės apsaugos ir darbo ministerijos (iki 2023 m. gruodžio 31 d. Neįgalumo ir darbingumo nustatymo tarnybos) kopiją;

12.4. pažymas apie asmens (šeimos) pajamas (išskyrus pajamas, prie kurių duomenų Socialinės paramos skyrius turi prieigą);

12.5. sveikatos priežiūros įstaigos medicinos dokumentų išrašą (F027/a).

13. Seniūnijos specialistas socialiniam darbui, gavęs asmens (globėjo, rūpintojo arba asmeniui atstovaujančio suaugusio šeimos nario) raštišką prašymą-paraišką dėl Integralios pagalbos reikalingumo, ne vėliau kaip per 30 kalendorinių dienų nuo prašymo gavimo dienos privalo įvertinti asmens socialinės globos poreikį.

14. Vaiko su negalia Integralios pagalbos poreikis nustatomas vadovaujantis Socialinės globos poreikio vaikui su negalia nustatymo metodika, patvirtinta Lietuvos Respublikos socialinės apsaugos ir darbo ministro įsakymu, užpildant šios metodikos priedą.

15. Asmens Integralios pagalbos poreikis nustatomas vadovaujantis Senyvo amžiaus asmens bei suaugusio amžiaus asmens su negalia socialinės globos poreikio nustatymo metodika, patvirtinta Lietuvos Respublikos socialinės apsaugos ir darbo ministro įsakymu, užpildant šios metodikos priedą.

16. Seniūnijos specialistas socialiniam darbui, nustatęs asmens socialinių paslaugų poreikį, Socialinės paramos skyriui pateikia išvadą dėl Integralios pagalbos paslaugų skyrimo.

17. Socialinės paramos skyrius gautus dokumentus registruoja ir teikia Socialinių paslaugų skyrimo komisijai, kuri analizuoja gautą medžiagą ir siūlo priimti sprendimą dėl socialinių paslaugų skyrimo.

18. Sprendimą dėl Integralios pagalbos paslaugų skyrimo priima Socialinės paramos skyriaus vedėjas, vadovaudamasis Socialinių paslaugų skyrimo komisijos siūlymu.

19. Sprendimas dėl Integralios pagalbos paslaugų asmeniui skyrimo priimamas per   
30 kalendorinių dienų nuo prašymo gavimo dienos.

20. Sprendimas dėl Integralios pagalbos skyrimo ir suformuota asmens byla perduodama ir saugoma Centre.

21. Asmenys, norintys gauti Integralios pagalbos paslaugas, pateikę visus reikalingus dokumentus, nesant laisvų vietų, įrašomi į eilę. Eilė Integralios pagalbos paslaugoms gauti sudaroma atsižvelgiat į asmens prašymo-paraiškos Integralios pagalbos paslaugoms gauti pateikimo datą ir į asmens faktinę gyvenamąją vietą (pagal seniūnijas).

22. Centras, gavęs iš Socialinės paramos skyriaus dokumentus dėl Integralios pagalbos skyrimo, per 3 darbo dienas organizuoja Integralios pagalbos teikimą ir sudaro su asmeniu (jo globėju, rūpintoju arba asmeniui atstovaujančiu suaugusiu šeimos nariu) Integralios pagalbos teikimo sutartį.

23. Integrali pagalba teikiama asmens namuose, atsižvelgiant į individualius asmens ir jo šeimos interesus.

24. Asmuo privalo sudaryti tinkamas sąlygas Integralios pagalbos namuose paslaugų teikimui (turėti tinkamus indus, priemones, įrangą ir pan.).

25. Teikiant Integralią pagalbą, pildoma reikalinga dokumentacija, kuri patvirtinta paslaugas teikiančios įstaigos direktoriaus.

26. Integrali pagalba asmens namuose teikiama komandos principu, kurios tikslas – išsiaiškinti asmens socialinės globos ir slaugos namuose paslaugų poreikį, organizuoti ir teikti šias paslaugas, taikant efektyvias slaugos priemones ir socialines paslaugas.

27. Komandą sudaro šie specialistai: socialinis darbuotojas, individualios priežiūros darbuotojas, slaugytojas ir jo padėjėjai ir kiti sveikatos priežiūros specialistai (kineziterapeutas, masažistas).

28. Individualios priežiūros darbuotojas ir slaugytojo padėjėjas yra tiesioginis Integralios pagalbos teikėjas. Jo pareigos, teisės ir atsakomybė numatomi teisės aktuose ir pareigybės aprašyme.

29. Centro direktorius ar jo įgaliotas socialinis darbuotojas, įvertinęs socialinės globos ir slaugos dažnumą (trukmę) ir paslaugų gavėjų skaičių, tvirtina individualios priežiūros darbuotojo ir slaugytojo padėjėjo Integralios pagalbos teikimo (darbo) grafiką.

30. Integralios pagalbos poreikį šių paslaugų teikimo laikotarpiu, pasikeitus socialinėms aplinkybėms ar asmens sveikatos būklei, pagal poreikį peržiūri Centro socialinis darbuotojas ir slaugytojas.

31. Jei asmeniui, gaunančiam Integralią pagalbą, reikalinga keisti paslaugų rūšį, Centro direktorius ar jo įgaliotas asmuo dėl paslaugų rūšies keitimo su asmens prašymu kreipiasi į Socialinės paramos skyrių dėl kitos rūšies socialinių paslaugų (ilgalaikės ar trumpalaikės socialinės globos) asmeniui skyrimo.

32. Individualios priežiūros darbuotojai, slaugytojo padėjėjai, negali teikti Integralios pagalbos paslaugų asmenims, su kuriais juos sieja giminystės ar svainystės ryšiai.

**VI SKYRIUS**

**INTEGRALIOS PAGALBOS ASMENS NAMUOSE TEIKIMO TIKSLAI IR PRINCIPAI**

33. Dienos socialinės globos asmens namuose paslaugų tikslas – sudaryti sąlygas asmeniui kuo ilgiau visavertiškai gyventi namuose, bendruomenėje, stiprinti asmens gebėjimus ir savarankiškumą, palaikyti socialinius ryšius su šeima, bendruomene, padėti įveikti negalią, ligą, socialinę atskirtį ir užkirsti kelią kitoms socialinėms problemoms kilti.

34. Dienos socialinės globos asmens namuose paslaugų intensyvumas priklauso nuo teikiamų socialinės globos paslaugų skaičiaus ir trukmės.

35. Dienos socialinės globos asmens namuose paslaugų trukmė gali būti skirtinga, individualiai atsižvelgiant į socialinė globos namuose poreikį, asmens gyvenimo ir buities sąlygas.

36. Dienos socialinės globos asmens namuose paslaugų teikimas yra derinamas su slaugos asmens namuose paslaugomis.

37. Slaugos asmens namuose paslaugų tikslas – pagerinti asmens gyvenimo kokybę, išsaugoti jo savarankiškumą gyvenamojoje aplinkoje, skatinant jo savirūpą.

38. Siekiant išvengti slaugos namuose paslaugų dubliavimo, skatinamosios pirminės ambulatorinės asmens sveikatos priežiūros paslaugos į slaugos namuose paslaugų sąrašą nėra įtrauktos, nes jos finansuojamas iš Privalomojo sveikatos draudimo fondo lėšų ir jas atlieka Asmens pirminės sveikatos priežiūros įstaigų slaugos specialistai.

39. Gavus sprendimą dėl Integralios pagalbos namuose paslaugų skyrimo, Centro slaugytojas atlieka slaugos namuose poreikio vertinimą, atsižvelgiant į asmens sveikatos būklę, šeimos gydytojo (gydančio gydytojo) rekomendacijas, paskyrimus (forma 027/a), asmens savarankiškumo lygį ir užpildo Lietuvos Respublikos sveikatos apsaugos ministro įsakymu patvirtintą slaugos poreikių namuose vertinimo anketą.

40. Slaugos namuose paslaugų teikimas yra derinamas su socialinės globos asmens namuose paslaugų teikimu vadovaujantis Slaugos ir socialinių paslaugų bendro teikimo tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro įsakymu, kitais teisės aktais, reglamentuojančiais integralios pagalbos asmens namuose teikimą, ir šiuo Tvarkos aprašu.

41. Slaugos paslaugos neapima paliatyviosios slaugos, kuri teikiama vadovaujantis Stacionarinių paliatyviosios pagalbos paslaugų suaugusiesiems ir vaikams teikimo ir apmokėjimo Privalomojo sveikatos draudimo fondo biudžeto lėšomis reikalavimų aprašu, patvirtintu Lietuvos Respublikos sveikatos apsaugos ministro 2007 m. sausio 11 d. įsakymu Nr. V-14 „Dėl Stacionarinių paliatyviosios pagalbos paslaugų suaugusiesiems ir vaikams teikimo ir apmokėjimo Privalomojo sveikatos draudimo fondo biudžeto lėšomis reikalavimų aprašo ir Ambulatorinių paliatyviosios pagalbos paslaugų suaugusiems ir vaikams teikimo ir apmokėjimo Privalomojo sveikatos draudimo fondo biudžeto lėšomis reikalavimų aprašo patvirtinimo“, taip pat slaugos, kurią teikia pirminės asmens sveikatos priežiūros įstaigų slaugytojai, slaugos paslaugas teikiantys vadovaudamiesi Ambulatorinių slaugos paslaugų namuose teikimo tvarkos aprašu.

42. Kineziterapijos ir masažo paslaugos teikiamos pateikus sveikatos priežiūros įstaigos užpildytą medicinos dokumentų išrašą (F027/a).

43. Kineziterapijos paslaugos teikiamos vadovaujantis Kineziterapijos paslaugų teikimo reikalavimų aprašu, patvirtintu Lietuvos Respublikos sveikatos apsaugos ministro 2022 m. birželio 1 d. įsakymu Nr. V-1034 „Dėl Kineziterapijos paslaugų teikiamo reikalavimų aprašo patvirtinimo“.

**VII SKYRIUS**

**INTEGRALIOS PAGALBOS (DIENOS SOCIALINĖS GLOBOS IR SLAUGOS) PASLAUGŲ SĄRAŠAI**

44. Integrali pagalba – tai visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu asmens namuose.

45. Dienos socialinės globos asmens namuose paslaugų sąrašas sudaromas vadovaujantis Socialinių paslaugų katalogu, patvirtintu Lietuvos Respublikos socialinės apsaugos ir darbo ministro įsakymu (1 priedas).

46. Slaugos asmens namuose paslaugų sąrašas sudaromas vadovaujantis Lietuvos Respublikos Sveikatos ministro įsakymu patvirtintais reikalavimais ir slaugos namuose paslaugų sąrašu, Medicinos normomis: MN 57:2011 „Bendruomenės slaugytojas. Teisės, pareigos, kompetencija ir atsakomybė“ ir MN 21:2000 „Slaugytojo padėjėjas. Funkcijos, pareigos, teisės, kompetencija ir atsakomybė“   
(2 priedas).

47. Slaugos paslaugų teikimui asmuo savo lėšomis turi įsigyti medikamentinių medžiagų ir vienkartinių procedūrų priemonių.

48. Kineziterapijos paslaugų skaičių nustato kineziterapeutas, vadovaudamasis sveikatos priežiūros įstaigos užpildytu medicinos dokumento išrašu (F027/a).

49. Masažo paslaugų skaičių nustato masažuotojas, vadovaudamasis sveikatos priežiūros įstaigos užpildytu medicinos dokumento išrašu (F027/a).

**VIII SKYRIUS**

**INTEGRALIOS PAGALBOS SUSTABDYMAS IR NUTRAUKIMAS**

50. Integrali pagalba stabdoma Centro direktoriaus įsakymu, nutraukiama Socialinės paramos skyriaus vedėjo sprendimu.

51. Integrali pagalba sustabdoma:

51.1. paslaugų gavėjui (globėjui, asmeniui, turinčiam įgaliojimą, kitiems suinteresuotiems asmenims) pateikus raštišką prašymą, ne ilgiau kaip 4 mėnesiams;

51.2. paaiškėjus, kad asmuo (šeima), jo globėjas, rūpintojas, besikreipiantis dėl Integralios pagalbos, pateikė neteisingą informaciją socialinių paslaugų poreikio vertinimui, norėdamas gauti Integralią pagalbą. Tokiu atveju Integrali pagalba sustabdoma, kol, atsižvelgiant į naujai paaiškėjusias

aplinkybes, pakartotinai nustatomas poreikis;

51.3. paaiškėjus, kad asmens namuose nuolat girtaujama, smurtaujama ir iškyla grėsmė integralios pagalbos paslaugų teikėjų saugumui (iki bus pašalintos nurodytos aplinkybės);

51.4. kai įtariama, kad asmuo ar su juo kartu gyvenantys asmenys susirgo užkrečiama liga, iki pateikiama gydytojų išvada, kad asmuo nekelia pavojaus tiesioginiams paslaugų teikėjams – individualios priežiūros darbuotojui ir (ar) slaugytojo padėjėjui užsikrėsti;

51.5. paaiškėjus, kad asmens namuose visiškai nesudarytos sąlygos Integralios pagalbos namuose paslaugų teikimui: namuose antisanitarinės sąlygos, nėra tinkamų indų, priemonių, įrangos ir pan. (iki bus pašalintos nurodytos priežastys);

51.6. paaiškėjus, kad asmens namuose naudojamas psichologinis smurtas prieš individualios priežiūros darbuotoją ir (ar) slaugytojo padėjėją (iki bus pašalintos nurodytos priežastys).

52. Integrali pagalba nutraukiama:

52.1. kuriai nors šaliai nevykdant sutartyje numatytų įsipareigojimų arba netinkamai juos vykdant;

52.2. paslaugų gavėjui mirus;

52.3. paslaugų gavėjui apsigyvenus valstybės ar savivaldybės išlaikomoje įstaigoje;

52.4. paslaugų gavėjui išvykus gyventi į kitą rajoną;

52.5. paslaugų gavėjo iniciatyva, raštu pranešus paslaugų teikėjui.

53. Centras apie Integralios pagalbos teikimo sustabdymą ir kitus pasikeitimus raštu informuoja Socialinės paramos skyrių.

**IX SKYRIUS**

**MOKĖJIMAS UŽ INTEGRALIĄ PAGALBĄ**

54. Integrali pagalba susideda iš dvejų dalių: dienos socialinės globos asmens namuose ir slaugos paslaugų asmens namuose.

55. Slaugos paslaugos asmens namuose Integralios pagalbos plėtros programos įgyvendinimo laikotarpiu, kai jos finansuojamos Europos socialinio fondo lėšomis, teikiamos nemokamai.

56. Dienos socialinės globos asmens namuose paslaugų kaina, teikiant Integralią pagalbą, apskaičiuojama vadovaujantis Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės nutarimu, įvertinant socialinės globos paslaugų organizavimo išlaidas.

57. Dienos socialinės globos asmens namuose paslaugos kaina, teikiant Integralią pagalbą, – tai socialinių paslaugų teikimo vienam paslaugos gavėjui per atitinkamą laikotarpį išlaidų pinigine išraiška suma.

58. Dienos socialinės globos asmens namuose kainą tvirtina Panevėžio rajono savivaldybės taryba.

59. Mokėjimo už dienos socialinės globos paslaugas, teikiant Integralią pagalbą, dydis asmeniui (šeimai) nustatomas individualiai, atsižvelgiant į asmens (šeimos) finansines galimybes mokėti, vadovaujantis Mokėjimo už socialines paslaugas tvarkos aprašu, patvirtintu Panevėžio rajono savivaldybės tarybos sprendimu, ir šiuo Tvarkos aprašu.

60. Asmens finansines galimybes mokėti už dienos socialinės globos paslaugas asmens namuose, teikiant Integralią pagalbą, vieną kartą per metus vertina Socialinės paramos skyriaus atsakingas specialistas.

61. Socialinių paslaugų skyrimo komisija, įvertinusi asmens (šeimos) gyvenimo ir buities sąlygas, siūlo Savivaldybės administracijos direktoriui nustatyti mokestį už paslaugas.

62. Savivaldybės administracijos direktorius įsakymu nustato mokėjimo už dienos socialinę globą dydį.

63. Jeigu Asmuo teikiamomis socialinėmis paslaugomis naudojasi ne visą mėnesį, mokama už faktiškai suteiktas dienos socialinės globos paslaugas.

**X SKYRIUS**

**INTEGRALIOS PAGALBOS FINANSAVIMAS, ATSKAITOMYBĖ, KONTROLĖ**

64. Integrali pagalba finansuojama iš:

64.1. valstybės biudžeto specialiųjų tikslinių dotacijų savivaldybių biudžetams asmenims su sunkia negalia socialinei globai teikti;

64.2. Europos socialinio fondo lėšų.

65. Gali būti finansuojama:

65.1. savivaldybės biudžeto lėšomis;

65.2. Integralios pagalbos gavėjų mokėjimų lėšomis;

65.3. iš kitų lėšų.

66. Lėšos, gautos už Integralios pagalbos teikimą, apskaitomos įstatymų ir kitų teisės aktų nustatyta tvarka.

67. Centras atsako už lėšų, skirtų Integraliai pagalbai finansuoti, tinkamą panaudojimą.

68. Integralios pagalbos teikimui skirtos lėšos asmeniui (šeimos nariams) grynaisiais pinigais neišmokamos.

69. Centro veiklos ir išorės finansinį auditą atlieka Panevėžio rajono savivaldybės Kontrolės ir audito tarnyba. Vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**XI SKYRIUS**

**BAIGIAMOSIOS NUOSTATOS**

70. Šis Tvarkos aprašas gali būti keičiamas ir papildomas pasikeitus teisės aktams ir Socialinės paramos skyriaus iniciatyva.

71. Asmens dienos globos ir slaugos poreikių vertinimo ar asmens (šeimos) finansinių galimybių mokėti už socialinę globą vertinimo išvadas, sprendimą dėl Integralios pagalbos skyrimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Panevėžio rajono savivaldybės administracijos direktoriui arba Socialinių paslaugų priežiūros departamentui prie Lietuvos Respublikos socialinės apsaugos ir darbo ministerijos.

72. Šis Tvarkos aprašas gali būti skundžiamas Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Integralios pagalbos asmens namuose

paslaugų organizavimo ir teikimo tvarkos

aprašo

1 priedas

**DIENOS SOCIALINĖS GLOBOS PASLAUGŲ, TEIKIAMŲ ASMENS NAMUOSE, SĄRAŠAS**

|  |  |  |  |
| --- | --- | --- | --- |
| Nr. | Paslaugos pavadinimas | Teikimo trukmė (dažnumas) | Specialistas |
| **1.** | **Informavimas** | Pagal poreikį | Socialinis darbuotojas, Individualios priežiūros darbuotojas |
| **2.** | **Konsultavimas** | 1 kartas per mėnesį | Socialinis darbuotojas, Individualios priežiūros darbuotojas |
| **3.** | **Bendravimas** | Pagal poreikį | Socialinis darbuotojas, Individualios priežiūros darbuotojas |
| **4.** | **Tarpininkavimas ir atstovavimas** | 2 kartai per mėnesį | Socialinis darbuotojas, Individualios priežiūros darbuotojas |
| **5.** | **Pagalba sprendžiant asmens problemas** |  |  |
| 5.1. | Dokumentų ar pažymų tvarkymas | Pagal poreikį | Individualios priežiūros darbuotojas |
| 5.2. | Mokesčių apskaičiavimas, knygelių užpildymas, sumokėjimas | 1 kartas per mėnesį | Individualios priežiūros darbuotojas |
| 5.3. | Transporto organizavimas | Pagal poreikį | Individualios priežiūros darbuotojas |
| 5.4. | Laisvalaikio ir užimtumo organizavimas (laikraščių, knygų skaitymas) | Pagal poreikį | Individualios priežiūros darbuotojas |
| **6.** | **Maitinimo organizavimas** |  |  |
| 6.1. | Maisto produktų pirkimas | 5 kartai per savaitę | Individualios priežiūros darbuotojas |
| 6.1.1. | Maisto produktų pirkimas (iki 5 kg) artimiausioje parduotuvėje be asmens | 5 kartai per savaitę | Individualios priežiūros darbuotojas |
| 6.1.2. | Maisto produktų pirkimas turgavietėje (iki  5 kg) be asmens | 1 kartas per savaitę | Individualios priežiūros darbuotojas |
| 6.2. | Maisto ruošimas | 5 kartai per savaitę | Individualios priežiūros darbuotojas |
| 6.2.1. | Pagalba ruošiant maistą (sutvarkant darbo vietą) | 5 kartai per savaitę | Individualios priežiūros darbuotojas |
| 6.2.2. | Maisto ruošimas (sutvarkant darbo vietą) | 5 kartai per savaitę | Individualios priežiūros darbuotojas |
| 6.2.3. | Pagaminto maisto pašildymas | 5 kartai per savaitę | Individualios priežiūros darbuotojas |
| 6.3. | Pagalba maitinantis (išskyrus asmenis su rijimo sutrikimais ar maitinamus dirbtiniu būdu) | 5 kartai per savaitę | Individualios priežiūros darbuotojas |
| **7.** | **Pagalba buityje ir namų ruošoje** |  |  |
| 7.1. | Indų plovimas | 5 kartai per savaitę | Individualios priežiūros darbuotojas |
| 7.2. | Lovos klojimas ir patalynės keitimas | 5 kartai per | Individualios priežiūros darbuotojas |
| 7.3. | Gyvenamosios vietos tvarkymas | 2 kartai per savaitę | Individualios priežiūros darbuotojas |
| 7.3.1. | Dalinis buto tvarkymas: dulkių valymas, grindų ar kilimo valymas neatstumiant baldų | 2 kartai per  savaitę | Individualios priežiūros darbuotojas |
| 7.3.2. | Virtuvės tvarkymas: dulkių valymas, grindų ar kilimo valymas neatstumiant baldų | 2 kartai per  savaitę | Individualios priežiūros darbuotojas |
| 7.3.3. | Tualeto patalpos grindų valymas, nevalomas klozetas | 2 kartai per  savaitę | Individualios priežiūros darbuotojas |
| 7.3.4. | Vonios patalpos grindų valymas, nevaloma vonia | 2 kartai per  savaitę | Individualios priežiūros darbuotojas |
| 7.3.5. | Šiukšlių išnešimas iki 5 kg vienu metu | 5 kartai per  savaitę | Individualios priežiūros darbuotojas |
| 7.4. | Asmens naudojimo ir pramoninių prekių pirkimas | Pagal poreikį | Individualios priežiūros darbuotojas |
| **8.** | **Asmens higienos paslaugų organizavimas** |  |  |
| 8.1. | Skalbimas | 2 kartai per  savaitę | Individualios priežiūros darbuotojas |
| 8.1.1. | Skalbimas automatine skalbimo mašina, sudedant skalbinius bei skalbimo priemones į skalbimo mašiną | 2 kartai per  savaitę | Individualios priežiūros darbuotojas |
| 8.1.2. | Skalbinių pakabinimas ar nukabinimas | 2 kartai per  savaitę | Individualios priežiūros darbuotojas |
| 8.2. | Pagalba rengiantis, prausiantis |  | Individualios priežiūros darbuotojas |
| 8.2.1. | Asmens higienos priemonių ir vandens paruošimas asmens apsiprausimui | 5 kartai per  savaitę | Individualios priežiūros darbuotojas |
| 8.2.2. | Pagalba prausiantis | 5 kartai per  savaitę | Individualios priežiūros darbuotojas |
| 8.2.3. | Pagalba rengiantis | 5 kartai per  savaitę | Individualios priežiūros darbuotojas |
| 8.2.4. | Pagalba šukuojantis | 5 kartai per  savaitę | Individualios priežiūros darbuotojas |
| 8.2.5. | Vienkartinių asmens higienos priemonių keitimas | Pagal poreikį | Individualios priežiūros darbuotojas |
| **9.** | **Sveikatos priežiūros organizavimas** |  |  |
| 9.1. | Medikamentų pirkimas artimiausioje vaistinėje be asmens | Pagal poreikį | Individualios priežiūros darbuotojas |
| 9.2. | Medikų kvietimo organizavimas | Pagal poreikį | Individualios priežiūros darbuotojas |
| 9.2.1. | Gydytojo kvietimo organizavimas ar užrašymas pas gydytoją telefonu iš asmens namų | Pagal poreikį | Individualios priežiūros darbuotojas |
| 9.2.2. | Nenumatytu atveju iškvietus medikus pas asmenį, jo laukimas | Pagal poreikį | Individualios priežiūros darbuotojas |
| **10.** | **Ūkio darbai** |  |  |
| 10.1. | Kuro įsigijimo organizavimas | Pagal poreikį | Individualios priežiūros darbuotojas |
| 10.1.1. | Malkų pirkimo ir supjovimo, kito kuro įsigijimo organizavimas | Pagal poreikį | Individualios priežiūros darbuotojas |
| 10.1.2. | Malkų ar kito kuro atnešimas iki 5 kg vienu kartu | Pagal poreikį | Socialinio darbuotojo padėjėjas |
| 10.2. | Krosnies iškūrenimas |  | Individualios priežiūros darbuotojas |
| 10.2.1. | Krosnies iškūrenimas (1 krosnis) | 5 kartai per savaitę | Individualios priežiūros darbuotojas |
| 10.2.2. | Krosnies pakūros valymas (1 krosnis) | 5 kartai per savaitę | Individualios priežiūros darbuotojas |
| 10.3. | Vandens atnešimas | 5 kartai per savaitę | Individualios priežiūros darbuotojas |
| 10.4. | Sniego nukasimas |  | Individualios priežiūros darbuotojas |
| 10.4.1. | Sniego nukasimas malkoms atsinešti | Pagal poreikį | Individualios priežiūros darbuotojas |
| 10.4.2. | Sniego nukasimas vandeniui atsinešti | Pagal poreikį | Individualios priežiūros darbuotojas |
| **11.** | **Kasdieninio gyvenimo įgūdžių ugdymas ir palaikymas** |  |  |
| 11.1. | Pagalba tvarkant pinigų apskaitą | Pagal poreikį | Individualios priežiūros darbuotojas |
| 11.2. | Apsipirkimo ir mokesčių mokėjimo planavimas | Pagal poreikį | Individualios priežiūros darbuotojas |
| 11.3. | Namų ruošos darbų planavimas | Pagal poreikį | Individualios priežiūros darbuotojas |
| **12.** | **Kitos paslaugos, reikalingos asmeniui pagal jo savarankiškumo lygį** |  | Individualios priežiūros darbuotojas |
| 12.1. | Pagalba asmeniu judant ar keičiant kūno padėtį | Pagal poreikį | Individualios priežiūros darbuotojas |
| 12.2. | Pagalba sveikatos priežiūros specialistui teikiant slaugos paslaugą asmeniui, klojant lovą, keičiant patalynę, vienkartines asmens higienos priemones, prausiant, maudant, rengiant ir panašiai | Pagal poreikį | Individualios priežiūros darbuotojas |
| 12.3. | Pagalba vartojant paskirtus medikamentus (slaugytojo priežiūroje) | Pagal poreikį | Individualios priežiūros darbuotojas |
| 12.4. | Pagalba matuojant organizmo kūno sistemų veiklą (slaugytojo priežiūroje) | Pagal poreikį | Individualios priežiūros darbuotojas |
| 12.5. | Patalpų vėdinimas | Pagal poreikį | Individualios priežiūros darbuotojas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Integralios pagalbos asmens namuose

paslaugų organizavimo ir teikimo tvarkos

aprašo

2 priedas

**SLAUGOS PASLAUGŲ, TEIKIAMŲ ASMENS NAMUOSE, SĄRAŠAS**

|  |  |  |  |
| --- | --- | --- | --- |
| Nr. | Paslaugos pavadinimas | Teikimo trukmė (dažnumas) | Specialistas |
| **1.** | **Konsultavimas sveikatos priežiūros paslaugų teikimo klausimais** |  |  |
| 1.1. | Konsultavimas slaugos klausimais | Pagal poreikį | Slaugytoja, masažuotojas,  kineziterapeutas |
| 1.2. | Asmens gyvybinių veiklų stebėjimas, vertinimas, dokumentavimas | Pagal poreikį | Slaugytoja, masažuotojas,  kineziterapeutas |
| **2.** | **Maitinimas** |  |  |
| 2.1. | Maitinimas per burną (maisto paruošimas, maitinimas ar pagalba maitinantis) | Pagal poreikį | Slaugytoja ar slaugytojo padėjėjai |
| 2.2. | Maitinimas per gastrostomą ir jejunostomą, gydytojui paskyrus (zondo keitimo paslauga neteikiama) | Pagal poreikį | Slaugytoja |
| **3.** | **Medikamentų vartojimas (asmens aprūpinimas medikamentais ir kitomis priemonėmis)** |  |  |
| 3.1. | Medikamentų vartojimo kontrolė (gydytojų rekomendacijų vykdymas, asmens ir jo artimųjų mokymas vartoti paskirtus medikamentus) | Pagal poreikį | Slaugytoja ar slaugytojo padėjėjai |
| 3.2. | Rektalinių žvakučių įdėjimas (gydytojui paskyrus ar farmacininkui rekomendavus) | Pagal poreikį | Slaugytoja ar slaugytojo padėjėjai |
| 3.3. | Gydomoji vonelė (gydytojui paskyrus ar farmacininkui rekomendavus) | Pagal poreikį | Slaugytoja ar slaugytojo padėjėjai |
| 3.4. | Pavilgų dėjimas (gydytojui paskyrus ar farmacininkui rekomendavus) | Pagal poreikį | Slaugytoja, slaugytojo padėjėjai |
| 3.5. | Kompresų dėjimas (gydytojui paskyrus ar farmacininkui rekomendavus) | Pagal poreikį | Slaugytoja ar slaugytojo padėjėjai |
| 3.6. | Tepalų naudojimas (gydytojui paskyrus ar farmacininkui rekomendavus) | Pagal poreikį | Slaugytoja ar slaugytojo padėjėjai |
| **4.** | **Organizmo sistemų veiklos matavimas** |  |  |
| 4.1. | Arterinio kraujo spaudimo matavimas | Pagal poreikį | Slaugytoja |
| 4.2. | Pulso skaičiavimas | Pagal poreikį | Slaugytoja |
| 4.3. | Kūno temperatūros matavimas | Pagal poreikį | Slaugytoja |
| 4.4. | Gliukozės kiekio periferiniame kraujuje nustatymas (asmuo turi turėti aparatą bei diagnostinę juostelę gliukozei nustatyti) | Pagal poreikį | Slaugytoja |
| **5.** | **Asmens higienos paslaugos** |  |  |
| 5.1. | Tarpvietės ir genitalijų priežiūra | Pagal poreikį | Slaugytoja ar slaugytojo padėjėjai |
| 5.2. | Kirkšnių priežiūra | Pagal poreikį | Slaugytoja ar slaugytojo padėjėjai |
| 5.3. | Krūtų priežiūra | Pagal poreikį | Slaugytoja ar slaugytojo padėjėjai |
|  | | | |
| 5.4. | Burnos ertmės priežiūra (dantų valymas, burnos gleivinės priežiūra, išimamų dantų protezų priežiūra) | Pagal poreikį | Slaugytoja ar slaugytojo padėjėjai |
| 5.5. | Nagų priežiūra (asmuo turi turėti specialias asmenines žirkles) | Pagal poreikį | Slaugytoja ar slaugytojo padėjėjai |
| 5.6. | Akių priežiūra (plovimas, akinių, lęšių, dirbtinės akies higiena) | Pagal poreikį | Slaugytoja ar slaugytojo padėjėjai |
| 5.7. | Ausų priežiūra (išorinių klausomųjų landų, klausos aparato valymas) | Pagal poreikį | Slaugytoja ar slaugytojo padėjėjai |
| 5.8. | Nosies landų valymas | Pagal poreikį | Slaugytoja ar slaugytojo padėjėjai |
| 5.9. | Plaukų priežiūra (šukavimas, galvos plovimas, džiovinimas, vyrams – barzdos skutimas) | Pagal poreikį | Slaugytoja ar slaugytojo padėjėjai |
| 5.10. | Asmens lovos tvarkymas | Pagal poreikį | Slaugytoja ar slaugytojo padėjėjai |
| 5.11. | Asmens marškinių ir kitų drabužių keitimas | Pagal poreikį | Slaugytoja ar slaugytojo padėjėjai |
| 5.12. | Asmens maudymas vonioje ar po dušu | Pagal poreikį | Slaugytoja ar slaugytojo padėjėjai |
| 5.13. | Asmens dalinis prausimas lovoje | Pagal poreikį | Slaugytoja ir slaugytojo padėjėjai |
| 5.14. | Sauskelnių, įklotų keitimas | Pagal poreikį | Slaugytoja ar slaugytojo padėjėjai |
| 5.15. | Pakišamųjų indų naudojimas (antelės, basonai) | Pagal poreikį | Slaugytoja ar slaugytojo padėjėjai |
| 5.16. | Šlapimo reflekso skatinimas | Pagal poreikį | Slaugytoja |
| **6.** | **Pragulų profilaktika** |  |  |
| 6.1. | Kūno padėties keitimas | Pagal poreikį | Slaugytoja ar slaugytojo padėjėjai |
| 6.2. | Perkėlimas iš lovos į/iš neįgaliojo vežimėlio, tualetinės kėdė (teikiama tik esant techninės pagalbos priemonėms) | Pagal poreikį | Slaugytoja ar slaugytojo padėjėjai |
| 6.3. | Pagalba atsistojant ar atsisėdant (teikiama tik esant techninės pagalbos priemonėms) | Pagal poreikį | Slaugytoja ar slaugytojo padėjėjai |
| **7.** | **Kitos slaugos procedūros** |  |  |
| 7.1. | Šildyklės uždėjimas | Pagal poreikį | Slaugytoja ar slaugytojo padėjėjai |
| 7.2. | Ledo pūslės uždėjimas | Pagal poreikį | Slaugytoja ar slaugytojo padėjėjai |
| 7.3. | Žarnyno valymas valomosiomis klizmomis | Pagal poreikį | Slaugytoja ar slaugytojo padėjėjai |
| 7.4. | Dirbtinių kūno angų (stomų) priežiūra | Pagal poreikį | Slaugytoja |
| 7.5. | Drenų, kateterio priežiūra (dreno ir kateterio keitimas neteikiamas) | Pagal poreikį | Slaugytoja |
| **8.** | **Masažo paslauga** |  |  |
| 8.1. | Konsultavimas masažo klausimais | Pagal poreikį | Masažuotojas, kineziterapeutas |
| 8.2. | Masažo paslauga | Pagal poreikį | Masažuotojas, kineziterapeutas |
| **9.** | **Kineziterapijos paslauga** |  |  |
| 9.1. | Konsultavimas kineziterapijos klausimais | Pagal poreikį | Kineziterapeutas |
| 9.2. | Kineziterapijos paslauga | Pagal poreikį | Kineziterapeutas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS**

**SOCIALINĖS PARAMOS SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PANEVĖŽIO RAJONO SAVIVALDYBĖS TARYBOS 2022 M. RUGSĖJO 29 D. SPRENDIMO NR. T-203 „Dėl MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO“ PAKEITIMO“ PROJEKTO AIŠKINAMASIS RAŠTAS**

2024 m. sausio 4 d.

Panevėžys

**1.** **Sprendimo projekto tikslai ir uždaviniai**

Integralios pagalbos asmens namuose paslaugų organizavimo ir teikimo tvarkos aprašo įgyvendinimas, vadovaujantis Integralios pagalbos plėtros 2022-2029 metų veiksmų planu, patvirtintu Lietuvos Respublikos socialinės apsaugos ir darbo ministro 2022 m. rugpjūčio 24 d. įsakymu Nr. A1-552 „Dėl Integralios pagalbos plėtros 2022-2029 metų veiksmų plano patvirtinimo“ ir Lietuvos Respublikos asmens su negalia teisių apsaugos pagrindų įstatymu.

**2. Siūlomos teisinio reguliavimo nuostatos ir laukiami rezultatai**

Vadovaujantis Savivaldybės tarybos 2016 m. lapkričio 17 d. sprendimu Nr. T-180 patvirtintas Integralios pagalbos asmens namuose paslaugų organizavimo ir teikimo tvarkos aprašas (toliau – Tvarkos aprašas), kuriuo vadovaudamasis Socialinės paramos skyrius skiria, o Panevėžio rajono socialinių paslaugų centras teikia integralios pagalbos paslaugas asmens namuose. Šis Tvarkos aprašas buvo keistas kelis kartus: Savivaldybės tarybos 2017 m. vasario 23 d. sprendimu Nr. T-29, 2018 m. gruodžio 20 d. sprendimu Nr. T-230, 2019 m. vasario 20 d. sprendimu Nr. T-34, 2019 m. balandžio 4 d. sprendimu Nr. T-64, 2019 m. gruodžio 18 d. sprendimu Nr. T-257 ir 2022 m. sausio 27 d. sprendimu Nr. T-7.

Keičiasi ir kai kurių Tvarkos aprašo punktų terminai, jų išdėstymas, todėl siūloma Integralios pagalbos asmens namuose paslaugų organizavimo ir teikimo tvarkos aprašą patvirtinti iš naujo, o Panevėžio rajono savivaldybės tarybos 2016 m. lapkričio 17 d. sprendimą Nr. T-180 „Dėl Integralios pagalbos asmens namuose paslaugų organizavimo ir teikimo tvarkos aprašo patvirtinimo“ su vėlesniais pakeitimais pripažinti netekusiu galios.

Priėmus sprendimą Aprašas atitiks galiojančius teisės aktus.

**3.** **Lėšų poreikis ir šaltiniai**

Nėra.

**4. Kiti reikalingi pagrindimai, skaičiavimai ar paaiškinimai**

Nereikia

Skyriaus vedėja Virginija Savickienė